На основу члана 24. став 1. тачка 2) и члана 33. ст. 1. и 2. Закона о избору народних посланика („Службени гласник РС”, број 14/22), члана 8. став 1. Закона о избору председника Републике („Службени гласник РС”, број 14/22) и члана 18. став 3, члана 26. став 1. и члана 69. став 2. Закона о локалним изборима („Службени гласник РС”, број 14/22),

Републичка изборна комисија, на седници одржаној 24. октобра 2023. године, донела је

**У П У Т С Т В О**

**ЗА ОБЈАВЉИВАЊЕ ДОКУМЕНАТА И НАЧИН ЊИХОВОГ ДОСТАВЉАЊА РЕПУБЛИЧКОЈ ИЗБОРНОЈ КОМИСИЈИ**

**I. УВОДНА ОДРЕДБА**

**Предмет упутства**

**Члан 1.**

Овим упутством ближе се уређује начин на који се објављују и достављају документа локалне изборне комисије у поступку спровођења избора за народне посланике Народне скупштине, избора за председника Републике и избора за одборнике скупштина јединица локалне самоуправе, односно скупштина градских општина (у даљем тексту: избори), као и начин на који се објављују документа скупштина јединица локалне самоуправе, односно скупштина градских општина (у даљем тексту: скупштина) у складу са Законом о локалним изборима.

**II. ОБЈАВЉИВАЊЕ ДОКУМЕНАТА**

**Документи које објављује локална изборна комисија**

**Члан 2.**

(1) Одлуке локалне изборне комисије објављују се на веб-презентацији Републичке изборне комисије (у даљем тексту: веб-презентација).

(2) На веб-презентацији се објављују одлуке које локална изборна комисија доноси у поступку спровођења избора, као и одлуке локалне изборне комисије донете на основу Закона о локалним изборима, и то:

1) пословник локалне изборне комисије;

2) записник седнице локалне изборне комисије;

3) одлука у вези са вршењем изборних радњи (роковник за вршење изборних радњи, одлука, решење, закључак, извештај о резултатима избора, извештај о контроли записника о раду бирачких одбора по узорку и др), са евентуалним прилозима;

4) решење по приговору и захтеву за поништавање гласања на бирачком месту;

5) информација о броју оверених изјава бирача који су својим потписом подржали изборну листу кандидата за одборнике скупштине јединице локалне самоуправе, односно скупштине градске општине (у даљем тексту: изборна листа кандидата за одборнике), за сваку изборну листу кандидата за одборнике, са подацима о томе колико је изјава појединачно оверио сваки од овлашћених оверитеља (јавни бележник, општинска, односно градска управа или основни суд, судска јединица или пријемна канцеларија основног суда);

6) информација о месту и времену обављања примопредаје изборног материјала пре гласања;

7) информација о броју бирача који су се до дана гласања пријавили локалној изборној комисији ради гласања ван бирачког места;

8) решење о додели мандата одборника и о попуни упражњеног одборничког места у скупштини.

(3) Поред одлука из става 2. овог члана локална изборна комисија објављује и:

1) изборну листу кандидата за одборнике;

2) записник о раду бирачког одбора;

3) записник о посматрачима рада бирачког одбора;

4) сва поднета правна средства у спровођењу избора (приговор, захтев за поништавање гласања на бирачком месту, жалба, одлука по жалби).

(4) Документа из става 2. тач. 1), 3), 4) и 8) и става 3. тач. 2), 3) и 4) овог члана објављују се као скенирани документ у PDF формату.

(5) Прилози одлуке о обрасцима за подношење изборне листе кандидата за одборнике, прилози одлуке о обрасцима за пријављивање домаћих и страних посматрача рада органа за спровођење избора за одборнике скупштина и документа из става 2. тач. 2), 5), 6) и 7) и става 3. тачка 1) овог члана објављују се у одговарајућем формату (WORD или EXCEL формат).

**Документи које објављује скупштина**

**Члан 3.**

(1) На веб-презентацији се објављују одлуке које скупштина доноси у складу са надлежностима одређеним Законом о локалним изборима, и то:

1) одлуку о именовању чланова и заменика чланова локалне изборне комисије;

2) одлуку о престанку функције или разрешењу члана или заменика члана локалне изборне комисије;

3) одлуку о потврђивању мандата одборника;

4) одлуку о констатовању престанка мандата одборника.

(2) Документа из става 1. овог члана објављују се као скенирани документ у PDF формату.

**Одговорно лице и обавезе одговорног лица у вези са објављивањем одлука локалне изборне комисије**

**Члан 4.**

(1) О благовременом и уредном објављивању докумената из члана 2. овог упутства стара се секретар локалне изборне комисије.

(2) Секретар локалне изборне комисије у обавези је да сва документа која се у складу са законом објављују на веб-презентацији припреми у складу са упутствима Републичке изборне комисије (у даљем тексту: Комисија) и достави лицу које ће бити задужено за објављивање докумената (у даљем тексту: администратор веб-презентације) ради објављивања на веб-презентацији.

(3) Секретар локалне изборне комисије је дужан да се стара о томе да се сва документа из члана 2. овог упутства објаве на веб-презентацији без одлагања, а најкасније у року од 24 часа од завршетка седнице на којој су одлуке донете, односно од пријема или израде документа.

(4) Изузетно од става 3. овог члана, секретар локалне изборне комисије је дужан да се стара о томе да се одлука локалне изборне комисије по правном средству поднетом током избора објави на веб-презентацији најкасније 72 часа од пријема правног средства.

**Одговорно лице и обавезе одговорног лица у вези са објављивањем одлука скупштине**

**Члан 5.**

(1) О благовременом и уредном објављивању докумената из члана 3. овог упутства стара се секретар скупштине.

(2) Секретар скупштине у обавези је да сва документа која се у складу са законом објављују на веб-презентацији припреми у складу са упутствима Комисије и достави администратору веб-презентације ради објављивања на веб-презентацији.

(3) Секретар скупштине је дужан да се стара о томе да се документ скупштине објави на веб-презентацији, у најкраћем року, након завршетка седнице на којој је одлука донета.

**Aдминистратор веб-презентације и његове обавезе у вези са објављивањем докумената**

**Члан 6.**

(1) Општински, односно градски орган управе задужен за обезбеђивање услова за рад локалне изборне комисије и скупштине дужан је да одреди најмање два администратора веб-презентације, за објављивање докумената из чл. 2. и 3. овог упутства на веб-презентацији.

(2) Решење о одређивању администратора веб-презентације садржи следеће податке о администратору веб-презентације: име и презиме, број телефона, адресу за пријем електронске поште, врсту задужења (објављивање докумената локалне изборне комисије и/или скупштине).

(3) У случају промене администратора веб-презентације, општински, односно градски орган управе је дужан да решење о новом администратору веб-презентације достави Комисији, без одлагања.

(4) Администратор веб-презентације у обавези је да:

1) документ који му секретар локалне изборне комисије, односно скупштине достави у писменом облику ради објављивања на веб-презентацији, без одлагања скенира у PDF формат и објави на веб-презентацији;

2) документ који му секретар локалне изборне комисије достави у електронском облику (WORD или EXCEL формат) без одлагања објави на веб-презентацији.

**Корисничко упутство за објављивање докумената на веб-презентацији**

**Члан 7.**

За објављивање докумената на веб-презентацији администратор веб-презентације примењује корисничко упутство које доноси секретар Комисије.

**III. ДОСТАВЉАЊЕ ДОКУМЕНАТА ЛОКАЛНЕ ИЗБОРНЕ КОМИСИЈЕ**

**Члан 8.**

(1) Осим објављивања на веб-презентацији, локална изборна комисија је дужна да сваку одлуку коју доноси у вези са спровођењем избора за народне посланике и избора за председника Републике достави Комисији, у писменом облику и електронским путем.

(2) Одлуке из става 1. овог члана у писменом облику Комисији се достављају непосредно или поштом, на адресу Краља Милана 14, 11000 Београд.

(3) Одлуке из става 1. овог члана у електронском облику Комисији се достављају електронском поштом, на адресу: rik.arhiva@parlament.rs.

**IV. ПРЕЛАЗНЕ И ЗАВРШНЕ ОДРЕДБЕ**

**Доношење решења о одређивању веб-администратора**

**Члан 9.**

Сваки општински, односно градски орган управе дужан је да донесе решење о одређивању администратора веб-презентације у складу са одредбама овог упутства и достави га Комисији у року од седам дана од дана ступања на снагу овог упутства.

**Престанак важења претходног упутства**

**Члан 10.**

Даном ступања на снагу овог упутства престаје да важи Упутство за објављивање докумената локалних изборних комисија и њихово достављање Републичкој изборној комисији („Службени гласник РС“, број 30/22).

**Објављивање и ступање на снагу упутства**

**Члан 11.**

(1) Ово упутство се објављује у „Службеном гласнику Републике Србије“ и на веб-презентацији Комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

02 Број 013-162/23

У Београду, 24. октобра 2023. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић